Motorfietsryer sterf toe hy deur muur jaagFoto: Rescue Care ŉ Motorfietsryer het Maandagmiddag tydens ŉ fratsongeluk in Durban gesterf. Garrith Jamieson, bedryfsdirekteur van Rescue Care-nooddienste, het gesê die voorval het omstreeks 14:30 in Manor Gardens gebeur. Volgens Jamieson wou die motorfietsryer glo sy motorfiets aan die gang skop toe hy beheer verloor, deur ŉ muur gebars en teen ŉ boom gebots het. Die man het veelvuldige beserings opgedoen en is met paramedici se aankoms op die toneel dood verklaar. Jamieson het gesê die oorledene was vermoedelik in sy 70’s. Die voorval word deur die polisie ondersoek.